แบงก์หวั่นสินเชื่อจมน้ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

‘กรุงไทย’โดนแล้ว150ล้าน ปิดสาขาตู้เอทีเอ็มชั่วคราว
โพสต์ทูเดย์ — น้ำท่วมลามลูกค้าธนาคาร ธุรกิจเกษตร ก่อสร้างโดนถ้วนหน้า “กรุงไทย” พบเสียหาย 150 ล้านบาท 
นายเวทย์ นุชเจริญ ผู้ช่วยกรรมการผู้จัดการ ธนาคารกรุงไทย เปิดเผยว่า ขณะนี้มีลูกค้าที่ได้รับความเสียหายจากน้ำท่วมใน จ.นครราชสีมา จำนวน 6 ราย ทำธุรกิจก่อสร้าง และการเกษตร วงเงินรวม 150 ล้านบาท แต่ลูกค้ายืนยันขอช่วยเหลือตัวเองก่อน 
สำหรับสาขาของธนาคารที่ปิดจากน้ำท่วม ได้แก่ สาขาปักธงชัย โรงพยาบาลมหาราช บิ๊กซี นครราชสีมา และถนนช้างเผือก
นายชลัท หนองคาย ผู้จัดการภาคตะวันออกเฉียงเหนือ ธนาคารกสิกรไทย กล่าวว่า มีลูกค้าเอสเอ็มอีบางส่วนที่ได้รับผลกระทบจากน้ำท่วม ทั้งผู้ค้าพืชผลเกษตร ขายสินค้าเบ็ดเตล็ด ร้านอาหาร และอุปกรณ์ก่อสร้าง เพราะขณะนี้น้ำยังท่วมสูงในเส้นทางบายพาสจากขอนแก่นมุ่งหน้ากรุงเทพมหานคร ซึ่งลูกค้าที่อยู่ในเส้นทางนี้จะได้รับผลกระทบ ส่วนสาขาของธนาคารที่ปิดทำการ ได้แก่ สาขาปักธงชัย และจอหอ 
เนื่องจากน้ำท่วมสูงเข้าไปภายในสาขาประมาณ 20 เซนติเมตรทำให้พนักงานและเจ้าหน้าที่รักษาความปลอดภัยเข้าไปภายในสาขาไม่ได้ และไม่กล้าเปิดเครื่องเอทีเอ็ม เพราะกลัวไฟชอร์ต อย่างเครื่องเอทีเอ็มหน้าห้างสรรพสินค้าโลตัสก็น้ำท่วมเครื่อง แต่ทั้งหมดมีประกัน 
นายปกรณ์ พรรธนะแพทย์รองกรรมการผู้จัดการ ธนาคารกสิกรไทย กล่าวว่า ธนาคารยินดีช่วยเหลือลูกค้าที่ประสบเหตุน้ำท่วมทั้งการยืดหนี้ หรือผ่อนเฉพาะดอกเบี้ย แต่สต๊อกสินค้าของลูกค้าบางรายอาจทำประกันไว้อยู่แล้ว
อย่างไรก็ดีจนถึงขณะนี้ยังไม่มีลูกค้าที่ได้รับความเสียหาย เพราะลูกค้าส่วนใหญ่เป็นผู้ค้าพืชไร่ โยกย้ายผลผลิตไปอยู่ที่สูงได้ทัน ทั้งลานมันสำปะหลัง และลานข้าวโพด ส่วนธุรกิจที่เสียหายจะเป็นเกษตรกรรายย่อย ซึ่งไม่ได้ใช้สินเชื่อกับธนาคาร แต่จะใช้สินเชื่อกับธนาคารของรัฐมากกว่า
ด้านนายไตรรงค์ บุตรากาศผู้ช่วยผู้จัดการใหญ่ ธนาคารไทยพาณิชย์ กล่าวว่า มีลูกค้าประมาณ 2 รายที่อยู่ในพื้นที่น้ำท่วม แต่ย้ายสินค้าไปโกดังใหม่ได้ทัน ทำให้ไม่ได้รับความเสียหาย 
รายงานข่าวจากธนาคารกรุงศรีอยุธยา กล่าวว่า ธนาคารได้ทำการปิดสาขาสุรณารายณ์ สุรนคร และราชภัฏนครราชสีมา
นายเลอศักดิ์ จุลเทศ ผู้อำนวยการธนาคารออมสิน กล่าวว่า ได้เปิดบัญชีเงินฝากเผื่อเรียก ธนาคารออมสิน สำนักพหลโยธิน ชื่อบัญชี “ออมสินรวมใจช่วยภัยน้ำท่วม”เลขที่บัญชี 028888888881 
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) กล่าวว่า ธอส.ได้ออกมาตรการช่วยเหลือลูกค้าเร่งด่วน ได้แก่ โครงการเงินกู้เพื่อลดภาระหนี้ ปลูกสร้าง ซ่อมแซมที่อยู่อาศัยแก่ผู้ประสบอุทกภัยปี 2553